CELEX: 62015FN0082
Language: el
Date: 2015-05-26 00:00:00
Title: Υπόθεση F-82/15: Προσφυγή-αγωγή της 26ης Μαΐου 2015 — ZZ κατά ΕΤΕπ

24.8.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/59
            
         Προσφυγή-αγωγή της 26ης Μαΐου 2015 — ZZ κατά ΕΤΕπ
   (Υπόθεση F-82/15)
   (2015/C 279/75)
   Γλώσσα διαδικασίας: η ιταλική
   
      Διάδικοι
   
   
      Προσφεύγων-ενάγων: ZZ (εκπρόσωποι: L. Isola και G. Isola, δικηγόροι)
   
      Καθής-εναγομένη: Ευρωπαϊκή Τράπεζα Επενδύσεων
   
      Αντικείμενο και περιγραφή της διαφοράς
   
   Ακύρωση, αφενός, της αποφάσεως περί μη επιστροφής των δαπανών στις οποίες υποβλήθηκε ο προσφεύγων-ενάγων για θεραπεία με ακτίνες laser το 2007 και, αφετέρου, των συνακόλουθων και συναφών αποφάσεων τις οποίες έλαβε η Τράπεζα το 2014.
   
      Αιτήματα του προσφεύγοντος-ενάγοντος
   
   Ο προσφεύγων-ενάγων ζητεί από το Δικαστήριο Δημόσιας Διοίκησης:
   
               —
            
            
               να ακυρώσει την απόφαση που κοινοποιήθηκε στις 4 Δεκεμβρίου 2014 και όλες τις συναφείς μεταγενέστερες ή προγενέστερες πράξεις, μεταξύ των οποίων περιλαμβάνονται αναμφισβήτητα οι επιστολές της ΕΤΕπ της 8ης Ιανουαρίου 2014, της 31ης Ιανουαρίου 2014, της 14ης Φεβρουαρίου 2014, της 24ης Φεβρουαρίου 2014, της 30ής Απριλίου 2014 και της 3ης Ιουλίου 2014, καθώς και η γνωμάτευση της 26ης Φεβρουαρίου 2008 και η έκθεση που συνέταξε ο ιατρός Μ., ιατρικός σύμβουλος της Τράπεζας, και, τέλος η γνωμάτευση του ιατρού S. της 6ης Οκτωβρίου 2014·
            
         
               —
            
            
               να καταδικάσει την ΕΤΕπ να επιστρέψει το ποσό των 3  000 ευρώ, που αντιστοιχεί στο ποσό που κατέβαλε ο προσφεύγων-ενάγων προκειμένου να υποβληθεί στη θεραπεία με laser η οποία πραγματοποιήθηκε στις 29, 30 και 31 Οκτωβρίου 2007 και στις 21, 22 και 23 Νοεμβρίου 2007, καθώς και να καταβάλει δίκαιη αποζημίωση προς ικανοποίηση των ηθικών βλαβών που υπέστη ο προσφεύγων-ενάγων, πλέον τόκων και αντισταθμίσματος λόγω διαβρώσεως της αξίας του νομίσματος επί των ποσών που θα αναγνωριστούν·
            
         
               —
            
            
               επικουρικώς, να καταδικάσει την Ευρωπαϊκή Ένωση να καταβάλει το ποσό των 3  000 ευρώ προς αποκατάσταση της ζημίας που υπέστη ο προσφεύγων-ενάγων εξ αιτίας των αμφίσημων αποφάσεών της, πλέον τόκων και αντισταθμίσματος λόγω διαβρώσεως της αξίας του νομίσματος·
            
         
               —
            
            
               να καταδικάσει την ΕΤΕπ και την Ευρωπαϊκή Ένωση αλληλεγγύως στην καταβολή δίκαιης αποζημιώσεως προς ικανοποίηση των ηθικών βλαβών, καθώς και στα δικαστικά έξοδα.